తెలంగాణలో మహిళా తహసీల్దార్ దారుణహత్య WATCH LIVE TV
ఆసియా కప్‌లో భారత్ హ్యాట్రిక్.. బంగ్లా చిత్తు
టోర్నీలో వరుసగా హాంకాంగ్, పాకిస్థాన్, బంగ్లాదేశ్‌లను ఓడించిన భారత్ జట్టు హ్యాట్రిక్ విజయాలను నమోదు చేసింది. సూపర్-4లో భాగంగా తర్వాత మ్యాచ్‌ను పాకిస్థాన్‌తో ఆదివారం ఆడనుంది.
Samayam Telugu | Updated:
Sep 21, 2018, 11:48PM IST
ఆసియా కప్‌లో భారత్ జట్టు హ్యాట్రిక్ విజయాలతో దూసుకెళ్తోంది. దుబాయ్ వేదికగా బంగ్లాదేశ్‌తో శుక్రవారం జరిగిన సూపర్-4 తొలి మ్యాచ్‌లో 174 పరుగుల లక్ష్య ఛేదనకు దిగిన భారత్ జట్టు.. కెప్టెన్ రోహిత్ శర్మ (83 నాటౌట్: 104 బంతుల్లో 5x4, 3x6) చెలరేగడంతో 7 వికెట్ల తేడాతో అలవోక విజయాన్ని అందుకుంది. అంతకముందు రవీంద్ర జడేజా (4/29), జస్‌ప్రీత్ బుమ్రా (3/37), భువనేశ్వర్ కుమార్ (3/32) ధాటికి చేతులెత్తేసిన బంగ్లాదేశ్ జట్టు 49.1 ఓవర్లలో 173 పరుగులకే కుప్పకూలిపోయింది. ఆ జట్టులో మెహిదీ హసన్ (42: 50 బంతుల్లో 2x4, 2x6) మాత్రమే చెప్పుకోదగ్గ స్కోరు చేశాడు.
స్వల్ప లక్ష్య ఛేదనలో ఓపెనర్ శిఖర్ ధావన్‌ (40: 47 బంతుల్లో 4x4, 1x6)తో కలిసి తొలి వికెట్‌కి 61 పరుగుల భాగస్వామ్యంతో భారత్‌కి శుభారంభమిచ్చిన రోహిత్ శర్మ.. టోర్నీలో వరుసగా రెండో అర్ధశతకాన్ని పూర్తి చేసుకున్నాడు. వ్యక్తిగత స్కోరు 45 వద్ద షకీబ్ అల్ హసన్ బౌలింగ్‌లో సిక్స్ బాది మరీ ఈ భారత కెప్టెన్ హాఫ్ సెంచరీ పూర్తి చేసుకోవడం విశేషం. ధావన్ ఔట్ తర్వాత క్రీజులోకి వచ్చిన అంబటి రాయుడు (13) నిరాశపరిచినా.. మాజీ కెప్టెన్ మహేంద్రసింగ్ ధోనీ (33: 37 బంతుల్లో 3x4)తో కలిసి రోహిత్ శర్మ జట్టుని విజయతీరాలకి చేర్చాడు. అయితే.. జట్టు స్కోరు 170 వద్ద ధోనీ ఔటైనా.. ఆఖర్లో దినేశ్ కార్తీక్ (1 నాటౌట్)తో కలిసి గెలుపు లాంఛనాన్ని 36.2 ఓవర్లలోనే 174/3తో రోహిత్ శర్మ పూర్తి చేశాడు. దీంతో.. టోర్నీలో వరుసగా హాంకాంగ్, పాకిస్థాన్, బంగ్లాదేశ్‌లను ఓడించిన భారత్ జట్టు హ్యాట్రిక్ విజయాలను నమోదు చేసింది. సూపర్-4లో భాగంగా తర్వాత మ్యాచ్‌ను పాకిస్థాన్‌తో భారత్ జట్టు ఆదివారం ఆడనుంది.